钦定古今图书集成/明伦汇编/官常典/第751卷 > 王汉 陈治邦 连光耀
## 钦定古今图书集成/明伦汇编/官常典/第751卷 > 王汉 陈治邦 连光耀

按《明外史高名衡传》：“汉字子房，崇祯十年进士。除高
平知县，调河内。巨寇刘二将犯济源，出不意擒以归。
又乘雪夜破妖僧智善，夜半渡河，破贼杨六郎。李自
成围开封，汉驰金龙口柳林，燃火为疑兵，遣死士入
贼中，声言援军大至，贼惊惧，围稍宽。上官交荐，减俸
行取。十五年春，召对称旨，立授御史，监左良玉诸军”
讨贼，督其兵救开封。已，命巡按河南。会开封已陷，贼
亦为《水渰》引去。汉遂入开封，追贼朱仙镇，连战皆捷。
巡抚名衡谢病，擢汉右佥都御史代之。无何，总兵官
刘超反于永城，汉上疏请讨。为兵部所泄，超得为备。
明年正月，汉抵永城，声言招抚，乡官丁魁楚、练国事
等开门纳之。汉引众驰入，为贼击死。参将陈治邦、游
击连光耀父子皆战死。游击马魁复力战入城，负尸
以出，面如生。诏赠兵部尚书，荫锦衣世百户，建祠致
祭。未几，超被擒，伏诛，传首九边。